Tomáš, Erik, poslanec NR SR (2021-09-30):
Ďakujem pekne, pán predseda. Vážený pán predseda, kolegovia, kolegyne, vážený pán generálny prokurátor... Vážený pán generálny prokurátor, je také príznačné, že na opačných stranách tohto rečníckeho pultu sedíte vy a pán poslanec Baránik. Reprezentujete totiž úplne dva odlišné svety. Zatiaľ čo vy strážite zákonné postupy a nezávislosť Generálnej prokuratúry, pán Bariná... Baránik sa dlhodobo netají tým, že Generálna prokuratúra by mala byť v područí politickej moci. Zatiaľ čo vás zvolilo za generálneho prokurátora 132 poslancov, podporuje vás 600 prokurátorov i ďalšia odborná obec, pán Baránik navrhuje vaše odstránenie, opakujem to slovo, odstránenie z funkcie generálneho prokurátora, pričom s jeho názorom nesúhlasí ani len nikto, resp. žiadny člen vládnej koalície, dokonca ani jeho vlastný šéf. Ako hovorím, dva odlišné svety, zákon verzus konanie na politickú objednávku. Áno, každý príčetný človek, opakujem, každý príčetný človek musí tvrdiť, že ten, kto niečo spáchal, musí za to niesť zodpovednosť. Aj trestnoprávnu. Ale spravodlivý trest nie je možné dosiahnuť na základe manipulácií výpovedí alebo politickej motivácie vyšetrovateľov či prokurátorov, ale len na základe zákonného postupu a nepriestrelných dôkazov. S tým hádam musí súhlasiť, opakujem, každý príčetný človek. Určite sa nedá spravodlivosť dosiahnuť tak, že štyria elitní – v úvodzovkách – elitní vyšetrovatelia NAKA budú ako v nejakom lacnom trileri vymýšľať vo svojej kancelárii falošné obvinenie na príslušníkov inšpekcie len preto, lebo tí sa rozhodli v súlade so zákonom odhaľovať nekalé trestné stíhanie. Vážený pán generálny prokurátor, ja som mal všelijaké pochybnosti o všelijakých policajtoch aj prokurátoroch, ale hovorím, iba niektorých, pretože stále verím, že väčšina policajtov a prokurátorov sú statoční ľudia. Ale naozaj som netušil, že v tak elitnom policajnom orgáne ako NAKA sa môže diať niečo podobné, ako čítame v tom uznesení. Áno, nie je dobré, že uznesenie uniklo, ale, bohužiaľ, túto politickú kultúru tu už niekto zaviedol. Tu unikajú výpovede, unikajú uznesenia, už sme si na to na Slovensku zvykli. A už keď uniklo, tak keď sme si to prečítali, čo sa v tej policajnej kancelárii dialo, tak sa naozaj viacerým z nás musel zdvihnúť žalúdok a neverili sme vlastným očiam ani ušiam: „Dáme tam vydieranie? Dáme tam zosnovanie zločineckej skupiny? Dáme tam sabotáž?“ Takto sa naviac majú baviť štyria elitní vyšetrovatelia?! „A robme, zastavme ich, zastavme tú pani,“ minister povedal: „Robme, lebo keď tie sračky padnú na jeho hlavu, on to znesie.“ Prepáčte za ten výraz, ale to je citácia z odposluchov, z legálnych odposluchov tých vyšetrovateľov. Takto to má vyzerať? Určite nie. Určite sa nedá spravodlivosť dosiahnuť ani tým, že traja reálni mafiáni budú využívaní políciou a prokurátorov... prokuratúrou na manipulovanie výpovedí. A určite sa nedá spravodlivosť dosiahnuť ani tak, že nejaký pochybný kajúcnik ukáže na niekoho prstom a polícia mu hneď vykopne dvere bez akýchkoľvek iných dôkazov, ako napríklad v prípade spomínaného pána Pčolinského, ktorý určite nie je naším nominantom. Toto sa v normálnej demokratickej krajine nemôže diať a nedeje. To sa deje len vo svetoch pána Baránika a pána Matoviča. A kde sa začal celý tento príbeh? Poďme na začiatok. Celý tento príbeh podozrení zo zneužívania orgánov činných v trestnom konaní na politickú objednávku sa začal jedným známym výrokom: „Vy len ticho šúchajte nohami, pokiaľ vám na dvere nezaklope NAKA.“ Toto povedal vtedajší premiér Igor Matovič a potom sa spustil celý kolobeh udalostí. Všetci si pamätáme to utajované stretnutie špicie... špičiek štátu v bunkri SIS, potom vyšla tajná správa SIS, ktorú čítal tuto prítomný pán predseda parlamentu, čiže koaličný politik, kde sme sa prvýkrát dozvedeli, že sa dejú nejaké ohavnosti pri vyšetrovaní známych káuz, potom začala konať inšpekcia ministerstva vnútra, teda orgán na to príslušný, niečo zistila, obvinila tri osoby, chcela zasiahnuť, odrazu prišiel zásah policajného prezidenta, ktorý akciu prerušil, no a napokon sa dozvedáme už o tom spomínanom konaní štyroch vyšetrovateľov NAKA. Ten istý Matovič hovorí, že sme sa dostali do bodu zlomu. A vraj v týchto dňoch sa rozhodne, či vyhrá mafia, prerastená v orgánoch činných v trestnom konaní, alebo spravodlivosť. To ako kto má byť tá mafia?! Kto to má byť?! Ja som to stále nepočul. To tou mafiou má byť generálny prokurátor Žilinka, ktorého rodine aj jemu sa reálna mafia vyhrážala smrťou? Veď už je aktuálna obžaloba. Už je obžaloba na Kočnera a spol. To tou mafiou majú byť sudcovia Okresného súdu Bratislava III.? To tou mafiou majú byť prokurátori Krajskej prokuratúry Bratislava? To tou mafiou majú byť príslušníci inšpekčnej služby? Nie. Je to len zopár statočných ľudí, ktorí sa postavili kriveniu spravodlivosti a nezákonnosti, ktoré sa tu dejú. A opakujem, každý, kto si zaslúži trest, nech ho aj dostane, ale na základe zákonného vyšetrovania. Áno, sme v bode zlomu, súhlasím s Matovičom, ale trochu inak. Ide o to, či budeme pokračovať v politickom zneužívaní orgánov činných v trestnom konaní alebo či stále sme právnym štátom. Odpoveď dostaneme už veľmi rýchlo. Ako všetci dobre vieme, zasadá tzv. odborná, ale medzi nami – čisto inkvizičná komisia, ktorá má ešte zväčšiť vplyv súčasnej vládnej moci v polícii a na prokuratúre. O nič iné tu nejde. Je potrebné povedať, že si veľmi vážim postoj takých inštitúcií, ako Najvyšší súd, Ústavný súd a napokon aj Súdnu radu, ktorí odmietli nominovať svojich predstaviteľov do tejto komisie, pretože tušia, že je to fraška. A napokon je aj správne, pán generálny prokurátor, že ste tam neposlali pána Lipšica, pretože to by bol výsmech. To by bol výsmech za tejto situácie a za skutkového stavu tých zistení, ktoré sa postupne vynárajú. Vraj už má na stole 17 návrhov. Nepoznáme, ale niečo preniklo. Má sa zrušiť alebo významne upraviť ten známy § 363, ja nechápem, čo je na tom paragrafe zlé, že generálny prokurátor má mať právomoc zrušiť obvinenie, zastaviť trestné stíhanie, pokiaľ to obvinenie bolo vznesené nezákonným spôsobom alebo pokiaľ mu predchádzalo nezákonné konanie, ja neviem, čo je na tom paragrafe zlé, ale my vieme, čo je zlé, proste vadí to súčasnej vládnej moci, lebo im to bráni, týmto všelijakým politickým procesom. A druhá vec, že vraj sa má oddeliť Generálna prokuratúra od Špeciálnej, teda aby ste stratili kontrolu nad Špeciálnou prokuratúrou. A toto sú, ak je to pravda, toto sú dva kruciálne body. Možno ste boli svedkom takej malej roztržky s pánom predsedom Kollárom, ktorý tu je. Ja som včera alebo predvčerom povedal, že super, pán Kollár, perfektné, dobrá reč, ale uvidíme, ako to napokon dopadne. On reagoval osobným útokom, ja som naňho osobný nebol, O. K., tak to v politike chodí, ale toto vás, pán generálny prokurátor, tieto politické prekáračky nemusia zaujímať. Ja som teda zvedavý, pretože počty sú jasné, myslím si, že v opozícii sa nenájde nikto, ktorý by tieto hanebné zmeny zákonov podporil, a už je len na hnutí SME RODINA, ktoré verejne deklarovalo, že tiež nepodporí a nedopustí takúto zmenu, čo urobí, pretože niektoré zmeny alebo na niektoré zmeny je potrebná ústavná väčšina. Čiže len hovorím, sme zvedaví, nič viac som nepovedal, ja môžem, myslím, za celú opozíciu povedať, že my budeme hlasovať proti, proti tomuto okresávaniu právomocí ľudí, ktorí bdejú nad spravodlivosťou a zákonom. Ďakujem pekne.